**Władysław Tajner** (født 17. september 1935 i Goleszów, død 27. februar 2012 i Cieszyn) var en polsk skihopper som representerte Budowlani Goleszów, Olimpia Goleszów og WKS Zakopane.

Tajner begynte som alpinist, og ble polsk juniormester i storslalåm i 1951, men skiftet så til skihopping. Han deltok fire ganger i den tysk-østerrikske hoppuka i årene 1956-1963, med 9.-plass i 1956/57 som beste sammenlagtplassering. Hans beste plassering i enkeltrenn i Hoppuka var 10.-plass i Garmisch-Partenkirchen 1. januar 1957. I den sveitsiske hoppuka 1957 tok han 2.-plass i det første rennet i Unterwasser og 3.-plass i avslutningsrennet. Men han fikk ingen sammenlagtplassering av betydning, ettersom han falt og skadet seg i et rekordlangt treningshopp før rennet i Arosa og ikke kunne delta i selve rennet, og han ble bare nummer 24 i det tredje rennet i St. Moritz, da han ennå var hemmet av skaden. Han ble polsk mester i hopp i 1956, 1957 og 1958.

Han satte polsk lengderekord med 114 meter i Planica i 1957, en rekord som sto i to år. Tajner vant det internasjonale rennet Puchar Beskidów (Beskid-cupen) i 1958, 1959 og 1960. I OL ble han nummer 16 i Cortina d'Ampezzo i 1956 og 31 (av 45 deltakere) i Squaw Valley i 1960. Under uttakingsrennet i Andermatt til OL i 1956 falt han og skadet seg, men han ble likevel tatt ut til OL. Under OL i 1960 var han sterkt preget av at hans venn og landslagskollega Zdzisław Hryniewiecki var blitt lam etter et stygt fall under landslagets trening i Wisła like før avreisen til OL. På trening i OL-bakken falt Tajner og ødela menisken, men han deltok likevel i rennet. De neste årene oppnådde han færre gode resultater, selv om 2.-plass i Ruhpolding i 1962 var et høydepunkt. Han la opp som skihopper i 1966.

Tajner flyttet utenlands etter at han avsluttet hoppkarrieren, først til Tsjekkoslovakia, deretter til Altenmarkt i Østerrike, der han jobbet på skifabrikken Atomic fra 1971 til 1972. Han slo seg så ned i Carson City i USA, og jobbet i et selskap som produserte skiheiser. I 1989 flyttet han hjem til Polen igjen, og bosatte seg i Ustroń. I senere år var han trener for unge talenter i skiklubben Beskid Brenna.

Władysław Tajner var bror av kombinertløperen Leopold Tajner, som deltok i OL, og onkel til skihopperne Andrzej, Henryk, Tadeusz og Józef Tajner, som alle deltok i Hoppuka. Han var også onkel til Apoloniusz Tajner, som har vært hovedtrener for det polske hopplandslaget.

Referanser
----------

1. ↑   «Zmarł reprezentant Polski w skokach narciarskich», verkets språk polsk, besøkt 16. oktober 2012[Hentet fra Wikidata]

Kilder
------

* Sports Reference: Władysław Tajner Arkivert 18. april 2020 hos Wayback Machine. (olympiaresultater, besøkt 1. september 2012)
* Jens Jahn, Egon Theiner: *Enzyklopädie des Skispringens*. AGON Sportverlag, Kassel 2004. ISBN 3-89784-099-5, flere sider
* Skijumping.pl: Tajner Władysław - Jestem obywatelem świata (skrevet av Wojciech Szatkowski, Muzeum Tatrzańskie, 29. juli 2003, besøkt 1. september 2012)
* Polski Komitet Olimpijski: Tajner Władysław (besøkt 1. september 2012)
* Polski Związek Narciarski: Zmarł olimpijczyk Władysław Tajner Arkivert 5. april 2012 hos Wayback Machine. (28. februar 2012, besøkt 1. september 2012)
* Skijumping.pl: Tajner Apoloniusz (besøkt 1. september 2012)
* Skijumping.pl: Mistrzowie Polski w skokach narciarskich w latach 1920-2002 (besøkt 1. september 2012)

Eksterne lenker
---------------

* (en) Władysław Tajner – Olympedia Rediger på Wikidata

* (en) Władysław Tajner – Sports-Reference (OL-resultater – arkivert) Rediger på Wikidata

* (pl) Władysław Tajner – Polens olympiske komité Rediger på Wikidata

* (en) Władysław Tajner – FIS (alpint) Rediger på Wikidata

* (en) Władysław Tajner – FIS (skihopping) Rediger på Wikidata

* (en) Władysław Tajner – TheSports.org Rediger på Wikidata

|  |  |
| --- | --- |
| Oppslagsverk/autoritetsdata | Prabook
 |